CELEX: 32022D0856
Language: sk
Date: 2022-05-30 00:00:00
Title: Vykonávacie rozhodnutie Komisie (EÚ) 2022/856 z 30. mája 2022, ktorým sa prijíma žiadosť Írska podľa článku 7 ods. 4 smernice Európskeho parlamentu a Rady (EÚ) 2016/797 o neuplatnenie nariadenia Komisie (EÚ) č. 1302/2014 a nariadenia Komisie (EÚ) č. 1303/2014 na vložené vozne B2 triedy 22000 ICDMU prevádzkované spoločnosťou IÉ-RU [oznámené pod číslom C(2022) 3365] (Iba anglické a írske znenie je autentické)

1.6.2022   
               
               
                  SK
               
               
                  Úradný vestník Európskej únie
               
               
                  L 150/88
               
            
         VYKONÁVACIE ROZHODNUTIE KOMISIE (EÚ) 2022/856
         z 30. mája 2022,
         ktorým sa prijíma žiadosť Írska podľa článku 7 ods. 4 smernice Európskeho parlamentu a Rady (EÚ) 2016/797 o neuplatnenie nariadenia Komisie (EÚ) č. 1302/2014 a nariadenia Komisie (EÚ) č. 1303/2014 na vložené vozne B2 triedy 22000 ICDMU prevádzkované spoločnosťou IÉ-RU
         
            
               [oznámené pod číslom C(2022) 3365]
            
         
         (Iba anglické a írske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady (EÚ) 2016/797 z 11. mája 2016 o interoperabilite systému železníc v Európskej únii (1), a najmä na jej článok 7 ods. 4,
         keďže:
         
                     (1)
                  
                  
                     Írsko 4. februára 2022 predložilo Komisii v súlade s článkom 7 ods. 4 smernice (EÚ) 2016/797 žiadosť o neuplatňovanie technickej špecifikácie interoperability (ďalej len „TSI“) týkajúcej sa železničných koľajových vozidiel – rušňov a osobných železničných koľajových vozidiel (TSI LOC&PAS) stanovenej v nariadení Komisie (EÚ) č. 1302/2014 (2) a TSI týkajúcej sa bezpečnosti v železničných tuneloch (TSI SRT) stanovenej v nariadení Komisie (EÚ) č. 1303/2014 (3) v prípade určitého počtu vložených vozňov B2 triedy 22000 ICDMU, ktoré má prevádzkovať podnik Iarnród Éireann-Railway (ďalej len „IÉ-RU“). Uvedená žiadosť bola predložená na základe článku 7 ods. 1 písm. e) smernice (EÚ) 2016/797, ktorý sa vzťahuje na železničné siete oddelené alebo izolované morom alebo oddelené v dôsledku osobitných zemepisných podmienok od železničnej siete na zvyšnom území Únie.
                  
               
                     (2)
                  
                  
                     S cieľom uspokojiť rýchlo rastúci dopyt cestujúcich po železničných službách poskytovaných súčasnými vlakovými súpravami plánuje IÉ-RU získať dodatočnú kapacitu rozšírením určitého počtu existujúcich vlakových súprav tvoriacich pevné zostavy o jeden alebo dva vozne. Na tento účel uzavrel IÉ-RU rámcovú zmluvu s výrobcom Mitsui o dodávke ďalších vložených vozňov (vložené vozne B2), ktoré sú potrebné na rozšírenie existujúcich vlakových súprav (pevné zostavy B1).
                  
               
                     (3)
                  
                  
                     Podľa tejto zmluvy má do roku 2022 Mitsui dodať 41 vložených vozňov B2 s opciou na dodávku ďalších 60 vozňov, ktorú možno využiť do 31. decembra 2026, čo je celkovo 101 vozňov. Vložené vozne B2 majú vychádzať z konštrukčného riešenia existujúceho vozňa B1, ktoré sa má upraviť tak, aby zahŕňalo technické zmeny potrebné na: uľahčenie požiadaviek na prevádzkovú kapacitu, plnenie právnych záväzkov týkajúcich sa výfukových emisií a na poskytnutie vhodných alternatív pre zastarané alebo nedostupné vybavenie a materiály.
                  
               
                     (4)
                  
                  
                     Počas 94. zasadnutia Výboru pre interoperabilitu a bezpečnosť železníc zástupcovia Írska informovali svojich partnerov o podrobnostiach žiadosti o neuplatňovanie predloženej Komisii.
                  
               
                     (5)
                  
                  
                     Vložené vozne B2 sa majú zaradiť do existujúcich vlakových súprav tvoriacich pevné zostavy, ktoré nie sú v súlade s TSI. Uplatňovanie požiadaviek TSI by spôsobilo problémy s kompatibilitou medzi vozidlami, ktoré sú v súlade s TSI, a vozidlami, ktoré v súlade s TSI nie sú, čo by viedlo k neprimeraným technickým ťažkostiam a zložitosti výroby.
                  
               
                     (6)
                  
                  
                     Okrem toho by bola ohrozená hospodárska rovnováha projektu, keďže uplatňovanie TSI na vložené vozne B2 by spôsobilo oneskorenie a dodatočné náklady na uvedenie týchto vozidiel na trh. Celé konštrukčné riešenie vozňov by si vyžadovalo prehodnotenie a opätovné posúdenie konštrukčných parametrov, v dôsledku čoho je veľmi pravdepodobné, že na dosiahnutie súladu s TSI by bola potrebná významná úprava a zmena konštrukčného riešenia vozňov, v prípade ktorých bola podaná žiadosť o neuplatňovanie.
                  
               
                     (7)
                  
                  
                     Rozsah neuplatňovania TSI by bol obmedzený len na to, čo je nevyhnutné na bezpečné zaradenie vložených vozňov B2 do existujúcich vlakových súprav tvoriacich pevné zostavy a ich kompatibilitu s nimi. Navrhované alternatívne ustanovenia, ktoré budú musieť vozne spĺňať, vyhovujú príslušným základným požiadavkám a kompenzujú každé neuplatňovanie TSI.
                  
               
                     (8)
                  
                  
                     Ako zmierňujúce opatrenie Írsko navrhlo, aby nové vozne mali rovnaké konštrukčné riešenie ako existujúce vozne. Príslušné vozne boli navrhnuté v súlade s príslušnými požiadavkami noriem Railway Group (normy skupiny pre železničnú dopravu), ktoré stanovil Britský výbor pre železničnú bezpečnosť a normy (RSSB), noriem CEN-Cenelec a írskych vnútroštátnych noriem. Ich konštrukčné riešenie sa od požiadaviek uvedených noriem a kódexov odchyľuje len vtedy, ak je to potrebné na zaistenie bezpečného začlenenia a kompatibility vozidiel so železničnou sieťou Írska v jej súčasnom stave.
                  
               
                     (9)
                  
                  
                     Predpokladá sa, že vložené vozne B2 a vlakové súpravy tvoriace pevné zostavy, do ktorých by boli zaradené, sa budú používať v geografickej oblasti pokrývajúcej celú železničnú sieť Írska, v ktorej sa používa iný rozchod (1 600 mm), a nie je možné ich z komerčného hľadiska zmysluplne využívať v iných oblastiach jednotného európskeho železničného priestoru.
                  
               
                     (10)
                  
                  
                     Írska sieť je prepojená so sieťou Severného Írska. Spojené kráľovstvo Veľkej Británie a Severného Írska vystúpilo z Európskej únie 31. januára 2020. Severné Írsko sa preto stalo treťou krajinou susediacou s Európskou úniou. Írsko preto už nemá spoločnú pozemnú hranicu s iným členským štátom EÚ a železničná sieť Írska sa stala izolovanou od železničnej siete na zvyšnom území Európskej únie.
                  
               
                     (11)
                  
                  
                     Žiadosť predložená Írskom poskytuje dostatočné záruky, že alternatívne ustanovenia, ktoré sa majú uplatniť, ako sa uvádza v odôvodneniach 7 a 8, zaistia bezpečnú prevádzku týchto vozňov v írskej železničnej sieti.
                  
               
                     (12)
                  
                  
                     Komisia sa preto domnieva, že podmienky stanovené v článku 7 ods. 1 písm. e) a článku 7 ods. 4 smernice (EÚ) 2016/797 sú splnené,
                  
               PRIJALA TOTO ROZHODNUTIE:
         
            Článok 1
            Komisia akceptuje žiadosť Írska neuplatňovať nariadenie (EÚ) č. 1302/2014 a nariadenie (EÚ) č. 1303/2014 v prípade 101 vložených vozňov B2, ktoré budú prevádzkované v írskej sieti.
            Hneď ako sa tieto vozne začnú v írskej sieti používať, írske orgány oznámia Komisii identifikačné čísla týchto nových vozňov a ich príslušné konečné pevné zostavy.
         
         
            Článok 2
            Toto rozhodnutie je určené Írsku.
         
         
            V Bruseli 30. mája 2022
            
               
                  Za Komisiu
               
               Adina VĂLEAN
               
                  členka Komisie
               
            
         
         
            (1)  Ú. v. EÚ L 138, 26.5.2016, s. 44.
         
            (2)  Nariadenie Komisie (EÚ) č. 1302/2014 z 18. novembra 2014 o technickej špecifikácii interoperability týkajúcej sa subsystému „železničné koľajové vozidlá – rušne a osobné železničné koľajové vozidlá“ železničného systému v Európskej únii (Ú. v. EÚ L 356, 12.12.2014, s. 228).
         
            (3)  Nariadenie Komisie (EÚ) č. 1303/2014 z 18. novembra 2014 o technickej špecifikácii interoperability týkajúcej sa bezpečnosti v železničných tuneloch železničného systému Európskej únie (Ú. v. EÚ L 356, 12.12.2014, s. 394).